ming030890/wiki-yue-high-quality huggingface dataset:
2025年

2025年係平年，元旦係禮拜三。

大件事
1月1號：中國東方航空以國產客機C919執飛來往香港同上海嘅定期航班首航，係同型號飛機首條境外航線。
1月1號：受收賄同政治獻金官司纏身嘅柯文哲請辭台灣民眾黨主席職位，由黃國昌代理黨主席。
1月1號：羅馬尼亞同保加利亞正式成為神根公約國。
1月1號：由於烏克蘭拒絕續簽同俄羅斯嘅輸氣協議，俄羅斯要停止透過烏克蘭向歐洲出口天然氣。
1月1號：黑山切庭耶發生槍擊案（英文：2025 Cetinje shootings），13死（連埋疑兇）4傷。
1月1號：美國紐奧良波旁街（法文：Rue Bourbon）有農夫車高速衝向慶祝元旦嘅人羣（英文：2025 New Orleans truck attack），司機Shamsud-Din Jabbar之後落車開槍，又同警方駁火，最少16死（連埋疑兇）35傷。
1月1號：美國拉斯維加斯侵國際酒店（英文：Trump International Hotel Las Vegas）大門外有電動車爆炸著火（英文：2025 Las Vegas Cybertruck explosion），司機死咗，另有7傷。車內發現大量煙花、煤氣罐同露營燃料。
1月1號：美國紐約市皇后區發生槍擊案，三至四名男人喺一間夜店外向人羣開槍，最少11傷，槍手走甩。
1月6號：加拿大總理朱斯坦·杜魯多宣佈辭任加拿大自由黨黨魁，但會留任總理直至選出繼任人。
1月7號：中華人民共和國日喀則定日發生黎克特制6.8級地震（中文：2025年西藏定日地震），126死350傷。
1月7號：畀人綁架咗去緬甸嘅中國籍演員王星獲救（中文：王星失蹤案），返到泰國曼谷。
1月9號：黎巴嫩議會投票選出軍隊總司令約瑟夫·奧恩為第14任總統，係該職位懸空兩年幾後首次確定人選。
1月15號：以色列同哈馬斯達成停火協議（英文：2025 Israel–Hamas war ceasefire），分三階段逐步實現永久停火。
1月16號：哥倫比亞2025年Catatumbo襲擊（西班牙文：Ataques en el Catatumbo de 2025）。
1月17號：以色列安全內閣同全體內閣批准咗同哈馬斯嘅停火協議（英文：2025 Israel–Hamas war ceasefire），並由談判代表簽署，19號生效。
1月18號：伊朗兩名Qadi（英文：Qadi）被槍殺（波斯文：اغتيال قضاة المحكمة العليا في إيران 2025），疑犯吞槍自殺。
1月18號：字節跳動喺北美東部時間22點30分關閉美國境內多個業務，包括TikTok、lemon8、飛書國際版lark、剪映國際版capcut，應對美國針對TikTok「唔賣就禁」法令。
1月19號：萬千星輝頒獎典禮2024（中文：萬千星輝頒獎典禮2024）喺澳門上葡京綜合渡假村上葡京綜藝館舉行，張振朗同龔嘉欣分別首次成爲最佳男、女男主角。
1月19號：TikTok恢復對美國用戶嘅服務。
1月21號：2025年嘉義地震（中文：2025年嘉義地震）。
1月21號：土耳其博盧省Grand Kartal酒店火燭（土耳其話：Bolu Grand Kartal Otel yangını），最少78死51傷。
1月26號：中國瀋陽大東副食品商場（中文：大東副食品商場）附近發生爆炸（中文：瀋陽大東副食品商場爆炸案），多人受傷。
1月26號：第7屆白俄羅斯總統選舉，由盧卡申科連任。
1月28號：釜山航空一客機由南韓釜山飛去香港，起飛前喺金海國際機場著火（韓文：에어부산 391편 화재 사고），7傷，飛機報廢。
1月28號：做成15死2傷嘅諾維薩德火車站簷篷倒冧（塞爾維亞文：Урушавање надстрешнице Железничке станице Нови Сад）引發嘅示威持續，塞爾維亞總理武切維奇（塞爾維亞文：Милош Вучевић）辭職。
1月28號：加拿大安大略省長杜格福特向省督杜蒙要求解散省議會。
1月30號：尼加拉瓜國會通過修憲案，總統丹尼爾奧蒂嘉同副總統兼第一夫人羅薩里奧·穆里約成爲共同總統。總統任期都由5年延長至6年。
1月31號：墨西哥醫療噴射機公司一醫療航班由美國費城飛去墨西哥蒂華納，喺費城起飛後冇耐失事（西班牙文：Vuelo 056 de Med Jets），機上6人咸不剌死晒，地面亦有1死最少24傷。
2月3號：新佛拉蒙聯盟（荷蘭文：Nieuw-Vlaamse Alliantie）阿頭韋佛（荷蘭文：Bart De Wever）宣誓就任比利時總理。
2月4號：2025年Örebro校園槍擊案（瑞典文：Skolskjutningen i Örebro 2025），11死（包括疑兇）12傷。
2月6號：白令航空一客機由美國阿拉斯加州Unalakleet飛去Nome期間失事，機上10人咸不剌死晒。
2月7號到2月14號：2025年亞洲冬季運動會（中文：2025年亚洲冬季运动会）喺中國哈爾濱舉行。
2月9號：2025年列支敦斯登大選（德文：Landtagswahl in Liechtenstein 2025），由Brigitte Haas（德文：Brigitte Haas）領導嘅愛國聯盟（德文：Vaterländische Union）攞到多數席位。
2月13號：臺灣臺中市發生台中新光三越氣爆事故，最少4死26傷，其中來自澳門嘅一家四代七口，2死5傷。
2月17號：達美航空一客機由美國明尼亞波利斯飛去加拿大多倫多降落時失事翻轉（英文：Delta Connection Flight 4819），最少19傷。
2月27號：2025年安大略省省選。
3月1號：香港啟德體育園開幕。
黃氏兄弟

黃氏兄弟（英文：Huang Brothers）係由兄弟組成嘅台灣YouTube頻道，由阿哥黃雍哲同細佬黃挺瑋組成。喺2017年4月4號上傳首部影片。頻道以日常、開箱、實測、翻唱、整人等主題為主，YouTube頻道訂閱達230萬（截至2024年9月5號），擁躉暱稱為「黃豆」。

經歷
黃氏兄弟自四、五十萬訂閱後，於頻道達每十萬訂閱都會推出一部公益影片，以親身參與公益服務代替捐款，包括曾召集魚乾、黃大謙、三原慧悟等逾百名創作者合唱《彩虹》支持同性婚姻平權。
協調原則

喺社會科學入面，具體啲嚟講喺語言學入面，協調原則（又叫做合作原則）係指講緊對話嗰陣要點樣先至可以喺常見嘅情況嗰陣達致有效嘅對談，即係講嘢同聽嘢嘅人點樣去互相合作而共同接受某種理解嘅方式。
語言哲學家保羅·格賴斯（ Paul Grice ）喺佢嘅語用學理論入面引入咗呢個概念，佢認為：
同人交際並唔係自言自語想講乜就講乜，必須符合一定嘅規範先能夠令成個流程維持落去。雙方需要遵循一種原則嚟完成「交際」嘅任務。
協調原則被分為Grice嘅四個對話格言，稱為Grice格言——質素格言、數量格言、挐掕格言同方式格言。

質素格言（maxim of quality）
講野要講真話，唔好講啲你冇充足證據或者認為係假嘅野
。
香港語言學學會叫呢句格言做質真準則。

數量格言（maxim of quantity）
睇埋：抌資訊
講嘅資訊要充足，唔好講埋啲無謂野。
香港語言學學會叫呢句格言做適量準則。

挐掕格言（maxim of relation）
講野要同話題挐掕。
或者叫挐掕準則。

方式格言（maxim of manner）
講野要清楚精簡有序，要避免含糊、歧義。
香港語言學學會叫呢句格言做方式準則。
黎智英

黎智英（英文：Jimmy Lai Chee-ying，1947年12月8號—），人稱「肥佬黎」，祖籍廣東順德，佢生於廣州，香港企業家，泛民主派大旗手，長期支持香港民主運動，但亦因為咁，香港嘅親中陣營（包括傳統親共團體、激進親中陣營、商界建制派）人士（例如東方日報）稱佢做漢奸黎，同埋佢亦不時被差佬作出政治檢控。

事業
1960年，黎智英由中國大陸偷渡到香港後，白手興家。
1981年，創辦佐丹奴時裝連鎖店。
1990年代，創辦香港壹傳媒集團。
2020年2月28號，黎智英涉嫌捲入2017年6月4號嘅刑事恐嚇東方日報記者案件、2019年嘅人大八三一五周年示威而畀差人拉咗。
2020年4月18號，黎智英喺2019年嘅煞停警黑亂港落實五大訴求集會、沒有國慶只有國殤示威裡面，組織同埋參與未經批准嘅集結，而畀差人拉咗。
2020年8月10號，黎智英同大仔黎見恩、二仔黎耀恩因為觸犯香港國家安全法，而畀差人拉咗。黎智英之後被落案起訴《港區國安法》第29條嘅「串謀勾結外國或者境外勢力危害國家安全」等罪名。
2021年4月16號，黎智英同李卓人因為參與2019年8月18號、8月31號嘅非法集結罪名成立，合共被判坐花廳14個月。

政治立場
黎智英係泛民主派大旗手、反中共主義者。佢話咁係因為親身經歷文化大革命見過好多中共嘅衰嘢。佢亦支持平反六四。

畀香港政府凍結股份
2021年5月14號，保安局長根據《香港國家安全法第四十三條實施細則》附表3嘅相關條文發出書面通知，凍結黎智英持有嘅壹傳媒有限公司（香港交易所股份代號︰282）嘅股份，同埋佢擁有嘅3間公司喺香港銀行帳戶。

親中建制派對黎智英收外國資金嘅指控
黎智英係少數同泛民主派關係緊密嘅生意人（除咗佢之外重有袁弓夷、周小龍），亦因為咁佢經常受到親中建制派嘅攻擊。其中一個親中陣營對佢嘅指控，就係話佢收美國CIA或者其他外國勢力嘅錢，當中以《東方日報》最經常用「黑金」形容黎智英。面對呢啲指控，黎智英曾經喺2016年3月2號喺壹週刊話，佢嘅身家金錢來源，由佢後生嗰陣創辦公明織造廠，到80年創辦佐丹奴，到後來再創辦壹傳媒同旗下各國媒體，都可以從工商處、銀行戶口同埋稅務局有稽可查。如果真係懷疑，一查就攞到證據，或者問一啲睇住佢事業發展嘅人都會清楚，但啲人就係唔會去查。佢又不點名批評，《東方日報》咁講係明知故犯嘅誣衊。

被香港賽馬會終止會籍事件
2021年9月2號，黎智英因為干犯咗三單同香港修例風波有關嘅非法遊行罪，同何俊仁、李柱銘一齊畀香港賽馬會終止會籍。
劉曉穎

劉曉穎（英文：Lau Hiu Wing，2001年9月1日—），綽號Sona，係香港女演員，因為參演「熊仔頭」嘅網上短片而出名。
方保僑

方保僑（英文：Francis Fong，1968年12月11號—），係香港資訊科技界人士，亦係香港互動市務商會創會會長同香港資訊科技商會榮譽會長，喺多份香港報章寫資訊科技專欄。
鄺士山

鄺士山（英文：Kenneth Kwong，1957年—），係香港大學化學系博士，亦曾經係現代教育化學科補習導師，人稱「Dr. K. Kwong」。
何基佑

何基佑（英文：Kay Ho，1980年11月18號—），係香港男藝人，而家主要做幼兒教育導師同司儀，之前亦做過電台主持、電視主持、歌手同演員。
中共中央台灣工作辦公室

中共中央台灣工作辦公室（簡稱中共中央台辦），係中國共產黨中央委員會主管對台灣工作嘅中共中央辦事機構，亦係中央對台工作領導小組嘅辦事機構。中共中央台辦對外掛有國務院台灣事務辦公室（簡稱國務院台辦或者國台辦）嘅牌子，國務院台辦同中共中央台辦係「一個機構兩塊牌子」，編制列入中共中央直屬機構序列，唔列入國務院機構編制。
中共中央台辦、國務院台辦係貫徹執行中共中央、國務院確定嘅對台工作方針政策嘅機構。喺唔同情況用唔同機構名，例如對喺中國大陸投資嘅台商同工作嘅台籍工人稱「國台辦」，對台灣政黨就用「中共中央台辦」嘅名義。
能量

喺科學入面，能量（粵拼：nang4 loeng4）係「造成改變嘅源動力」。能量嘅定義來自物理概念功，即力乘以距離。能量嘅國際標準單位係焦耳（J），即係用一牛頓（N）力拉郁一舊嘢一米（m）所需要嘅能量。
能量有好多個形態，而比較常見嘅有動能、勢能、光能、熱能、聲能、核能、電能同埋化學能。能量守恆定律話：能量可以由一種形態變成另一種形態，但總能量唔會變。

作功
内文：作功
如果喺一個特定嘅參考系入面，有一股力  持續噉施落一件有質量嘅物體嗰度，而且喺成個過程期間，件物體行咗   咁遠嘅位移，用 C 代表佢行嗰條軌跡。因為成個過程入面有股力作用喺佢身上，件物體會有個非零嘅加速度，而有個非零嘅加速度代表佢個速度同動量會係噉變。成個過程入面，「嗰股力嘅作功」係一個冇方向嘅標量，定義上係：
，或者寫做
。
如果喺成個過程入面股力個數值唔一致，噉個功嘅值可以用積分（詳情睇微積分相關）嘅方法計：
例如想像一個棒球投手投球，啱啱開始嗰陣，個波喺佢手中唔郁（），而由「開始投」到「放手」期間，佢一路用佢隻手向個波施力，而喺呢段期間個波移動咗若干嘅距離（），令個波最後以若干非零速度（）飛出去。
順帶一提，如果有一股力，佢喺件物體身上作嘅功嘅數值總量係（只要移動嘅起點同終點不變）無論件物體嘅移動軌跡係點都一樣嘅話，呢股力就係一股保守力，例如重力就係一股保守力，而摩擦力唔係。

動能
一架以若干速度行駛緊嘅車；佢會帶有若干量嘅動能。
内文：動能
有咗功呢個概念，就有得去諗力學入面有關能量嘅問題。首先，根據運動方程，
，
呢條式描述一件加速緊嘅物體嘅速度變化，當中  係件物體嘅最後速度， 係佢初頭個速度。跟手執吓呢條式就會變成
，即係
，跟住代呢條式落去功嗰條式（）嗰度嘅話就會出到
，跟住一路執：
，
。
最尾呢條式表示，當有股力喺一件物體上作功，令後者速度改變嗰陣，屬於件物體嘅某個物理量會有所改變，而呢個物理量同件物體嘅「質量」以及「速度嘅次方」成正比。呢個物理量係物理學上面所講嘅動能－物體因為佢哋嘅郁動而帶嘅能量。由呢條式嗰度，仲有得推導埋白努利定律出嚟。

位能
一個自由下墜緊嘅人；喺呢個過程當中，佢喪失位能，得到動能。
内文：位能
除咗動能之外，力學能量仲有所謂嘅位能－物體因為喺某啲力場入面嘅位置而有嘅能量。喺一個引力場入面，要將一件物體移離個引力場嘅中心就要抵抗引力場持續施喺件物體上嘅引力：如果除咗引力之外冇任何嘅力施件物體，俾佢自由下墜嘅話，佢會因為受引力場嘅力吸引而傾向向住個引力場嘅中心加速（牛頓第二定律）。假想有件物體喺一粒行星嘅引力場入面，唔受干擾噉樣受到股引力  向住粒星嘅中心跌落嘅話，佢跌咗某段距離  之後，股引力喺佢身上作咗嘅功  就會等如：
而如果要施股力 ，將一件物體喺個引力場當中移離引力場中心  嘅距離，期間速度恆定不變－，，，就總共要施以  咁多嘅作功。順帶一提，呢條式假設咗  同粒行星嘅直徑比起上嚟好細，所以喺成個過程入面  嘅數值可以當冇變（詳情睇牛頓萬有引力定律）。
如果件物體係自由下墜，件物體因為受咗引力，所以會加速，而佢嘅速度升表示佢帶嘅動能會跟住升。如果件嘢冇因為受空氣阻力而減速嘅話，根據能量守恆定律，佢失去嘅位能會等如佢得到嘅動能，即係話：
由呢條式嗰度可以睇得到「一件物體受嘅引力」、「佢自由下墜咗嘅距離」同埋「佢嘅動能改變」之間成嘅數學關係。用呢柞式計到出嚟嗰啲結果（考慮埋空氣阻力呢啲拉雜嘢嘅話）同實驗得出嘅結果吻合，所以呢柞式廣受物理學界採用。
動能同位能喺物理學同埋好多工程學領域上都係不可或缺嘅概念。例如想像家陣有架過山車由路軌頂點向下衝，期間架車會加速得到動能，架車所得嘅動能嘅量局部取決於架車喺頂點嗰陣嘅位能嘅量。頂點位能嘅量可以用相對簡單嘅數（頂點嘅高度等）估計，所以動能同位能嘅概念可以攞嚟幫手估計架過山車向下衝嗰陣嘅最高速度會係幾多，而知道過山車嘅最高速度對於評估過山車嘅安全嚟講有用。

第一定律
内文：熱力學第一定律
睇埋：能量守恆定律
熱力學第一定律講嘅係能量守恆。想像家陣有個蘋果由樹上面跌落嚟（自由落體），隨住佢向下移，佢會因為地心吸力而加速，速度數值上升表示動能都跟住上升，但同時佢又會喪失勢能；又想像有兩嚿唔同溫度嘅物體掂埋一齊，佢哋最後會進入熱平衡（睇返第零定律），喺呢個過程當中，原先熱啲嗰嚿物體溫度低咗（啲粒子喪失咗動能）而原先凍啲嗰嚿物體溫度高咗（啲粒子得到動能）－物理學家留意到，啲物體要得到能量往往需要第啲物體喪失能量或者嚿物體本身喪失第種能量。而及後嘅研究嘗試用數學證明嘅方法，成功噉由當時已知嘅物理定律嗰度推理出能量守恆定律。
熱力學第一定律講嘅係：
「
一切嘅能量，形式可以轉化，但就唔能憑空產生，亦都唔會憑空消失。
」
而如果個過程冇物質嘅流動，熱力學第一定律可以寫做以下呢條式：
當中  係一個封閉系統嘅內部能量改變， 表示以熱嘅形式傳俾個系統嘅能量總量， 表示由個系統向周圍環境施嘅作功。
有人喺度煮意式麪；部煮食爐釋放出熱，但呢啲熱並冇消失－呢啲熱當中最少有一部份係俾煲水同啲意式麪吸收咗，令後者變熱。有人喺度煮意式麪；部煮食爐釋放出熱，但呢啲熱並冇消失－呢啲熱當中最少有一部份係俾煲水同啲意式麪吸收咗，令後者變熱。 一嚿雪糕喺度熔緊；啲凍嘅嘢－例如雪糕或者冰－吸熱吸到咁上下會熔，呢個過程會令周圍嘅環境或多或少噉變凍（周圍喪失能量）。一嚿雪糕喺度熔緊；啲凍嘅嘢－例如雪糕或者冰－吸熱吸到咁上下會熔，呢個過程會令周圍嘅環境或多或少噉變凍（周圍喪失能量）。
華僑大學

華僑大學，簡稱華大，係中華人民共和國福建省一間全日制本科公辦大學，喺泉州市（注冊地）和廈門市兩地辦學。華僑大學成立喺1960年，學校自2019年起直屬中共中央統戰部領導，係中國重點建設嘅大學同首批獲得中華人民共和國教育部本科教學工作水平評估優秀嘅重點大學。
2025年2月20號，中華民國教育部以華僑大學已改為中國共產黨中央統戰部管理為由，講明「學習過程中帶有政治目的，經評估後唔係理想嘅學習地方」，公告禁止台灣高校同華僑大學交流，又終止承認華大學歷。
MATCH

MATCH ，係男子音樂組合 ，成員都係嚟自ViuTV選秀節目《全民造星V》嘅參賽者，並都係40強進30強回合入面嘅Fung莎星辰D組（俗稱「藍D」），佢哋嘅自選項目《致未來的我們》 受到大眾好評，亦令呢首歌成為MATCH第一首發布歌曲。5位成員包括嚟自馬來西亞嘅Maico（鄭仲豪）及Aaron Bosco（雷振耀）、嚟自澳門嘅Tomy（何家銘）、同嚟自香港嘅Carson（李嘉俊）及Yue Hin（劉宇軒）。2023年10月2號，MATCH宣布成團。2024年2月29號，推出第一首派台歌《Do You Mind》。

團名
由5位成員嘅英文名各取一個字母組成，「MATCH」亦象徵五子相識喺一場“MATCH”，都因為性格好“MATCH”，銳意化身五支火柴喺樂壇點起星星之火。粉絲名叫「Mix」，意指各成員嘅fans可mix成更大嘅力量。
薩拉熱窩嘅羅密歐同朱麗葉

《薩拉熱窩嘅羅密歐同朱麗葉》（Romeo and Juliet in Sarajevo）係一部由美國公共電視網（英文：PBS）、加拿大廣播公司同加拿大國家電影局（英文：National Film Board of Canada）夾份製作嘅紀錄電影，1994年完成，紀錄低喺南斯拉夫內戰（塞爾維亞文：Ратови у Југославији）波斯尼亞戰爭期間，號稱第二次世界大戰之後最慘烈嘅薩拉熱窩圍城戰（塞爾維亞文：Опсада Сарајева），有一對青春小情人想逃離被戰火封鎖嘅危城薩拉熱窩，最後畀軍隊射殺嘅真人真事。

背景
爾對拖友同其他好多波斯尼亞男女一樣，各有信仰背景，後生仔Бошко Бркић（1968.05.13–1993.05.19）係塞爾維亞裔波斯尼亞人，後生女Адмира Исмић（1968.08.11–1993.05.19）係波斯尼亞克裔穆斯林。對拖友自從喺薩拉熱窩一個除夕派對相識，已經拍拖9年，原本住喺薩拉熱窩。喺薩拉熱窩被圍困一年之後，因爲生活實在變得太艱難，對拖友決定去後生仔喺塞爾維亞嘅老家避難。
對拖友本來已經疏通好，講掂數兩人會喺1993年5月19號下晝5點鐘出城，到時交戰雙方就會停火。點知就喺對拖友行到米利亞茨卡河（塞爾維亞文：Миљацка）上嘅Vrbanja橋之際，突然有人開槍，後生仔首先中槍死咗，後生女轉頭又中槍受傷。後生女爬向後生仔條屍，攬住佢一直到一個骨之後連姖都死埋，兩人死時得25歲。美國記者Mark H. Milstein當時喺附近避緊難，親眼望到嗰對拖友中槍雙雙倒地上嗰剎那，佢影低嘅相成爲咗當時嘅國際要聞。好多大眾傳媒登咗嗰對拖友嘅屍嘅相，路透社戰地記者（英文：War correspondent）Kurt Schork（英文：Kurt Schork）（1947.01.25–2000.05.24）將隻故仔報道咗出來。嗰對拖友象徵住世上咸不剌受緊各樣衝突逼迫嘅人所受嘅苦。
對拖友冧低嘅地方喺正交戰雙方僵持嘅戰場，所以曝屍咗8日塞爾維亞軍隊先至逼波斯尼亞戰俘趁住天黑走去執屍。波斯尼亞同塞爾維亞軍隊都指責係對方開槍。1996年4月16號，嗰對拖友嘅遺體被送返薩拉熱窩，然後同其他薩拉熱窩圍城戰嘅無辜犧牲者一齊安葬喺獅子墳場。
香港女歌手鄭秀文主唱嘅《薩拉熱窩的羅密歐與茱麗葉》（中島美雪作曲、林振強作詞）都係用爾件事做主題。
7月14號

7月14號係公曆年嘅第195日（閏年第196日），離年尾重有170日。
<< - 7月 - >>



大件事
1789年：法國巴黎市民攻佔巴士底監獄，法國大革命爆發。
1889年：第二國際喺巴黎成立。
1902年：意大利威尼斯嘅聖馬可鐘樓冧咗，死咗隻貓，冇人傷亡。後來喺1912年完成重建。
1916年：中華民國護國軍總司令唐繼堯撤銷軍務院（中文：中华民国军务院），護國戰爭結束。
1919年：《湘江評論（中文：湘江评论）》週刊喺長沙創刊。
1958年：伊拉克陸軍發動軍事政變，推翻君主制，成立共和國，由卡森姆准將出任總統。
1960年：日本首相岸信介畀人行刺，傷咗唔死得。
1965年：水手4號（英文：Mariner 4）飛近火星，影到唔少大特寫相，係一次近距離影另一個行星。
1972年：香港新鴻基地產成立。
1983年：位於香港鴨脷洲大橋橋底嘅香港仔涌頭村木屋區火燭，三個鐘頭後救熄，九百人無家可歸。
1987年：中華民國總統蔣經國宣佈喺第二日零時開始解除臺灣省戒嚴令。
1998年：泰愛泰黨成立。
2007年：香港維基媒體協會成立。
2011年：中華人民共和國國務院撤銷安徽地級巢湖市，設立縣級巢湖市，由合肥代管。原本嘅地級巢湖市其他地方就劃歸合肥、蕪湖同馬鞍山管轄。
2011年：南蘇丹成為聯合國會員國。
2017年：馬來西亞前首相馬哈迪成為希望聯盟名譽主席。
2017年：香港高等法院裁定羅冠聰、劉小麗、姚松炎同梁國雄因為褻瀆立法會誓言，由宣誓當日起喪失立法會議員議席。
2019年：瑞典北部一架載著跳傘人士嘅小型飛機墜毀，機上9人全部死亡。
2月21號

2月21號係公曆年嘅第52日，離年尾重有313日（閏年314日）。
<< - 2月 - >>



大件事
1832年：英國探險遠征隊到咗格陵蘭。
1848年：馬克思同恩格斯喺倫敦發表《共產黨宣言》。
1958年：英國藝術家Gerald Holtom（英文：Gerald Holtom）為Campaign for Nuclear Disarmament（英文：Campaign for Nuclear Disarmament）設計嘅標誌，多數人知佢象徵和平（圖）。
1971年：聯合國發表嘅《精神藥物公約》喺奧地利維也納簽。
1972年：美國總統理察尼克遜訪華，令中華人民共和國同埋美國兩國有正常外交關係。
1973年：以色列軍方擊落一架利比亞阿拉伯航空公司嘅客機，機上113人得5人冇事。
1981年：香港尖沙咀海運大廈一樓商場發生炸彈爆炸，23人受傷。爆炸嘅係設係計簡單嘅土製炸彈，警方話唔清楚放炸彈嘅企圖。
電影夢遊

《電影夢遊》（英文：Movie dream-goers）係香港Makerville製作嘅文化節目，由陳樂庭、羅子熙同宣柏健主持，2024年6月1號到2025年3月1號逢禮拜六14:30-15:00喺香港電視娛樂ViuTV播。節目會訪問香港電影業唔同崗位嘅工作者。節目唔設字幕。

節目調動
2024年7月6號：由於14:30-15:30播《「第十八屆香港藝術發展獎」頒獎禮》，嗰日暫停播出。
2024年7月27號：由於受播映《2024巴黎奧運》節目影響，原時段改播《新聞報道》，嗰日暫停播出。
2024年8月3號同8月10號：由於受播映《2024巴黎奧運》節目影響，原時段改為重播《夕陽新丁》，嗰日暫停播出。
2024年8月17號：由於13:30-15:00重播《Chill Club》第234集，第8集延後到15:00-15:30播出。
2024年8月31號：由於9:30直播嘅《奧運健兒展風采》超時30分鐘，《午間新聞》、《我想身體健康》第51集重播同《Chill Club》第236集重播順延到12:30、13:00同14:00播，所以第10集亦延後到15:00-15:30播出。
2024年10月19號：由於10:30-13:00直播《NBA 季前熱身賽 24/25 - 洛杉磯湖人 對 金州勇士》，《我想身體健康》第58集重播同《Chill Club》第241集重播順延到13:00同14:00播，所以第17集亦延後到15:00-15:30播出。
2024年11月2號：由於13:55-18:45直播《保誠香港網球公開賽2024 - 單打準決賽》，嗰日節目暫停播出。
2024年11月9號：由於11:00-13:30直播《NBA 常規賽 - 費城七六人 對 洛杉磯湖人》，《我想身體健康》第61集重播同《Chill Club》第244集重播順延到13:30同14:30播，所以第19集亦延後到15:30-16:00播出。
2024年11月16號：由於11:00直播嘅《NBA 盃 - 孟菲斯灰熊 對 金州勇士》超時到13:50完，《我想身體健康》第62集重播同《Chill Club》第245集重播亦同時延後播出，所以嗰日節目暫停播出。
2024年11月23號：由於11:00直播嘅《NBA 盃 - 達拉斯獨行俠 對 丹佛金塊》超時到13:50完，《我想身體健康》第63集重播同《Chill Club》第246集重播亦同時延後播出，所以嗰日節目暫停播出。
2024年12月28號：由於11:00-13:30直播《NBA 常規賽 - 金州勇士 對 洛杉磯快艇》，《我想身體健康》第68集重播同《Chill Club》第251集重播順延到13:30同14:30播，所以第24集亦延後到15:30-16:00播出。
2025年1月4號：由於13:55-18:00直播《中銀香港網球公開賽2025 - 單打準決賽》，嗰日節目暫停播出。
2025年2月1號：由於13:30-15:30重播《假冒女團》，嗰日節目暫停播出。
2025年2月22號：由於10:30-13:20直播《NBA 常規賽 - 明尼蘇達木狼 對 侯斯頓火箭》，《我想身體健康》第75集重播同《CHILL เก่ง Music Festival》第2集重播順延到13:20同14:15播，所以第30集亦延後到15:15-15:45播出。
艾莉莎列曼

艾莉莎狄波拉列曼（Alisha Debora Lehmann，1999年1月21號—）係瑞士女足球員，司職前鋒，2021年由韋斯咸足球會轉投阿士東維拉，2024年轉會到祖雲達斯，着7號波衫。
趙慧珊

趙慧珊（粵拼：ziu6 wai6 saan1，英文：Aka Chio，1987年2月15號—）係香港歌唱組合Super Girls成員，澳門出世，喺香港專上學院（中文：香港專上學院）平面設計副學士畢業。

演出作品
呢個表唔完整，歡迎加料。
炒貴刁

炒貴刁（粵拼：caau2 gwai3 diu1） ，正式名係炒粿條（粵拼：caau2 gwo2 tiu4*2），係閩南嘢食。粿條係稻米粉條，同廣府河粉或客家粄條相似，嚮華南、馬來西亞、新加坡東南亞一帶唐人街有得食。廣東人同香港人，跟閩南語讀音，將「粿條」音譯成「貴刁」。
傳統炒貴刁材料包括：蝦仁、雞蛋、臘腸、綠豆芽、魚餅同韭菜咁。醬料包括生抽、老抽、蠔油咁，加上辣椒醬。炒粿條味道鹹甜中帶辣，重要炒功火侯，要趁熱食。
另外有啲香港食肆，炒貴刁唔用豉油同辣椒醬，改用咖喱醬炒，似星洲炒米，色水比較淺，不過一樣都係辣嘅。
查爾頓體育足球會

查爾頓體育足球會（英文：Charlton Athletic F.C.）係英格蘭查爾頓一間職業足球球會，依家踢緊英格蘭甲組足球聯賽。
2月11號

2月11號係公曆年嘅第42日，離年尾重有323日（閏年324日）。
<< - 2月 - >>



大件事
1908年：奧克拉荷馬州成為美國第46個州。
1928年：1928年冬季奧林匹克運動會喺瑞士聖莫里茨開幕。
1929年：意大利同梵蒂岡簽《拉特蘭條約》，意大利承認梵蒂岡係主權國家。
1975年：第2屆英國保守黨黨魁選舉舉行第二輪投票，由戴卓爾夫人贏出，做咗英國主要政黨首位女黨魁。
1979年：喺伊朗，高美尼領導伊朗伊斯蘭革命推翻巴列維王朝。
1990年：南非反種族隔離運動領袖曼德拉坐咗27年監之後，俾南非政府放咗。
2001年：美國、英國、法國、德國、日本同中國六國科研機構共同組成嘅國際人類基因組公布咗人類基因組圖譜同初步分析結果。
2003年：中國廣東爆發非典型肺炎，之後蔓延至香港以至海外。
2006年：H5N1禽流感病毒入侵歐盟，意大利、希臘證實野天鵝感染致死。
2006年：美國冒險家史蒂夫·福塞特渣「環球飛行者」號飛機喺英國南部安全降落。佢用咗3日幾時間環球飛行咗成4.25萬公里，刷新唔停咁飛飛得最遠嘅世界紀錄。
2009年：一粒美國商業通信衞星銥星同一粒俄羅斯衞星發生碰撞，係首次近地軌道衞星碰撞事幹。
2011年：埃及總統穆巴拉克喺國內一連串示威聲中宣佈落台。
2013年：本篤十六世宣佈辭任羅馬天主教教宗，係近六百年來首位。
2018年：一名兇徒喺距離北京天安門廣場約莫三千米嘅西單大悅城商場攞刀斬人，最少1死12傷。兇徒係35歲河南人朱氏。
2018年：香港警察喺粉嶺公路徵用「人肉路障」堵截違反交通條例七人車，係警方繼2009年人肉路障截停非法賽車事件（中文：人肉路障截停非法賽車事件）令時任警務處處長（中文：警務處處長）鄧竟成（Sorry Sir）道歉之後公眾知道嘅第二單徵用「人肉路障」事件。違例七人車炒咗，車上2人冚嘭唥命都冇，另外6名人肉路障施主受傷，3部人肉路障私家車化為廢鐵，包括1部落地18日新車。警方話行動符合指引。
2018年：薩拉托夫航空（俄文：Саратовские авиалинии）一內陸客機由莫斯科飛去奧倫堡州期間失事（俄文：Катастрофа Ан-148 в Подмосковье），機上71人咸不剌死晒。
2月15號

2月15號係公曆年嘅第46日，離年尾重有319日（閏年320日）。
<< - 2月 - >>



大件事
1892年：第2屆日本眾議院議員總選舉。
1898年：美國軍艦緬因號喺古巴哈瓦那港爆炸沉咗，成為美西戰爭嘅導火線。
1904年：華興會成立，黃興做阿頭。
1906年：英國工黨成立。
1942年：第二次世界大戰，駐星加坡英軍向山下奉文率領嘅日軍投降，星加坡日治時期開始。
1951年：廣東省人民政府頒布咗《關於沿海旅客進出入國境的佈告》（粵公邊字第6號），即日起重封鎖埋中國大陸同香港間嘅河口，逢係未經當局批准而進入咗駐防劃定嘅三道防線，會被當作「叛國投敵」。省港兩地嘅往返唔再自由。
1965年：《怎樣打飛機》出版。
1966年：香港大旱，政府開始制水。
1971年：英國實行新嘅通貨進位制，1英鎊兌100新便士。
1985年：香港九廣鐵路火炭站通車。
1989年：蘇聯軍隊全部撤出阿富汗，阿富汗戰爭結束。
1990年：英國同阿根廷恢復因福克蘭戰爭而中斷嘅外交關係。
1994年：韃靼斯坦共和國決定成為俄羅斯聯邦主體之一。
1995年：臺灣臺中市台中港路衞爾康餐廳火燭，64死11傷。
1996年：中國長征三號乙運載火箭起飛後22秒撞毀，做成6死57傷，80幾間屋被毀。
1996年：第6屆孟加拉國國會選舉。
2001年：香港特別行政區行政長官董建華話財政司司長曾蔭權將接任退休嘅陳方安生做政務司司長，而財政司司長一職就由梁錦松出任。
2013年：2013年流星體跌入俄羅斯傷人。
2017年：第4屆耶加達省長選舉首輪投票。
2021年：尼日利亞籍嘅伊韋拉當選世界貿易組織總幹事，係該組織首位女總幹事，同埋首位來自非洲大陸嘅總幹事，3月1號上任。
飯島直子

飯島直子 （飯島 直子，1968年2月29號—）係日本女演員。
啟德體育園

啟德體育園（英文：Kai Tak Sports Park）係香港九龍啟德西北部嘅一個體育場地，地址係承啟道38-39號，佔地28公頃，2024年11月開始試營運，2025年3月1號正式啟用。

項目團隊
啟德體育園嘅項目團隊成員包括協興工程、Populous、ASM Global同Lagardère Sports and Entertainment。
協興工程係呢個項目嘅主要承建商，由Populous、Robert Bird Group、SKA同Arup負責設計團隊支援。
熒光幕

熒光幕，粵語有時會就噉稱之為 mon1（取自英文：monitor），係用來睇畫面嘅電子架生。電視、電腦、遊戲機、示波器同好多電子儀器都要用到熒光幕來睇資料。熒光幕可以係單色或者彩色。原本熒光幕係用陰極射綫原理，今時今日，唔少熒光幕已經轉用液晶體，有機發光二極管（LED），甚至用等離子。

本義同引伸
CRT結構圖，flourescent screen 係熒光幕。
顯像管，切面圖
熒光幕，本身淨係指顯像管有畫面發光嘅部份。當電子束落響熒光幕上，令熒光物質發光。熒光幕只係顯像管嘅一部份，顯象管亦只係電視、示波器、電腦熒光幕其中嘅零件。
一般人最先接觸係電視機，熒光幕淨係指顯示會郁嘅畫面最嘅部份，好清晰嘅區分。之後電腦同用顯示嘅 "monitor" 開始普及起黎，每當有新嘢，用途類似，人一樣用舊時相似嘅嘢來講，好似汽車都唔會有蒸汽，都一樣叫汽車，火車家下唔用火，一樣叫火車。講下講下，有人用「熒光幕」來講成件架生本身，約定俗成，有人將熒光幕當做用黎顯示嘢件嘢個名喇。
值得注意嘅冇人會將「熒光幕」當做電視嘅代替名詞，皆因兩個詞已經響功能係有分工喇，指唔同嘅嘢。不時會聽倒「熒光幕前嘅藝員」，熒光幕係電視嘅畫面，藝員響熒光幕前「出現」。
周安達源

周安達源，香港親中派政治人物。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會政協委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會委員(港區全國政協委員)。2022年，佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名林順潮。

家庭
周致人係佢個仔。
陳振邦

陳振邦(Davis)，香港親中派人物。The Block Group奧創創辦人暨行政總裁、億豐行商業發展有限公司董事總經理、億豐行化粧洗劑有限公司董事，以及東莞市威威日用品有限公司非執行董事。

政治立場
佢係香港親中派成員。佢主張拘捕支聯會常委，話佢哋顛覆國家，又批評美國干預香港事務，對美國持不友善態度。
2019年底，佢成立飛躍莞港灣區薈。
不赦之罪

《不赦之罪》（英文：Valley of the Shadow of Death）係即將上畫嘅港產片，香港電影工作者總會發起嘅《總會拍電影》第一季計劃嘅勝出作品，喺2024年順利完成拍攝。影片由林善同譚善揚執導，主演包括黃秋生、蘇玉華、歐鎮灝、陳書昕同陳紫萱，並且成功入圍咗第37屆東京國際電影節嘅「亞洲未來」競賽單元。

故事大綱
「愛你嘅仇敵，因愛可以勝過仇恨。」
聽落好動聽，但有幾多人真係可以行出所信？強行將愛蓋過恨，會唔會反而激起更深嘅仇怨？
梁牧師嘅女兒俾人強姦後自殺咗。幾年後，強暴女兒嘅少年犯阿樂刑滿出獄，仲加入咗教會。梁牧師應該為信仰而寬恕，定係為愛狠狠報復？
陸偉亮

陸偉亮，香港親中派醫學界人士。有時會對外就醫療題目接受傳媒訪問，同埋喺媒體撰寫文章提供醫學知識。

政治立場
佢係香港親中派成員。
喺2016年選舉委員會醫學界界別分組選舉，佢係反港獨西醫前線名單成員。

爭議
佢曾經因為2011年兩度向病人處方過期3年血壓藥，之後需要接受醫委會聆訊。
基寧咸足球會

基寧咸足球會（英文：Gillingham F.C.）係英格蘭基寧咸一間職業足球球會，依家踢緊英格蘭乙組足球聯賽。
博勃瀚

博勃瀚（法文名︰Paul-Émile Lecoq de Boisbaudran，1838年4月18號—1912年5月28號）係法國一個化學家。
祖先本來係新教貴族，好有錢。但係後來法王路易十四廢除咗南特敕令，驅逐新教徒，於是就家道中落。直到佢阿爸，就喺干邑做商人。佢阿媽好有教養，親自教授博勃瀚各國語文，於是佢就學識咗英文。大個咗，博勃瀚去咗巴黎綜合理工學院求學，而且自己整咗個實驗室，成果唔錯。佢早年所得，包括提取鎵等等，都喺呢度進行。
一開初，博勃瀚專攻超飽和溶液，知道同晶鹽可以毀壞超飽和溶液嘅穩定性。後來改為主攻光譜學，研究稀土元素。佢先用本生燈火焰、電火花加喺各個元素度，前後試咗35種，分析佢哋個光譜，搵出佢哋嘅其異；然後按圖索驥，陸續搵到釤、鏑、銪呢三種鑭系元素，佢哋都係稀土元素。
博勃瀚眾多研究中，以發現鎵最為有名。1875年，佢喺52公斤鋅礦石樣本裏面，見到新光譜線，提取到氯化鎵幾毫克。跟住佢用咗好多好多礦石，終於攞到75克鎵，重計埋鎵個原子質量。因為咁，博勃瀚獲頒法國榮譽軍團勳章、戴維獎章同埋法郎成萬蚊。1888年，獲選為英國皇家學會外籍成員。
鎵嘅重要性，係在於佢證實咗元素週期表嘅推斷。1871年，門捷列夫，週期表嘅創製人，話喺週期表裏面，鋁下底重有元素，重推論埋佢個性質。到博勃瀚搵到鎵，研究佢個性質，合乎門捷列夫個推論，證實咗佢講嘅嘢係啱嘅。
開初，週期表係無貴氣體呢一族嘅。1894年，氬氣呢樣嘢俾人搵到，博勃瀚即刻話，氬同其他元素唔同，應該要另開一族，即係而家嘅貴氣體族（第十八族）。
1895年起，博勃瀚週身病痛，又畀家事纏憂，於是就唔再點研究。1912年5月28日病死，享年74歲。
半夜驚魂

《半夜驚魂》（粵拼：bun3 je6 ging1 wan4）係一齣1962年嘅港產黑白驚慄片，梁鋒導演，曹達華、于素秋主演。

情節
胡志雄係個探長，佢同太太有個女叫金燕，金燕同孤兒黎玉燕係好好朋友。賊匪史虎為咗逃避警方搜查，棄置咗枝犯案嘅手槍，咁啱被玉燕執到重送咗畀金燕。史虎逼金燕交翻枝槍出嚟，糾纏之下金燕開咗一槍，重以為殺咗人，於是同玉燕離家出走，流落街頭。志雄女友羅惠芳發現佢兩個，點知史虎又搵到嚟，好彩志雄趕到拉咗史虎，救翻佢兩個。
千手奇女子

《千手奇女子》（粵拼：cin1 sau2 kei4 neoi5 zi2，英文：Double Exposure，又叫做A Girl of Deceiver）係一齣1966年嘅港產黑白粵語驚慄片，由屠光啟執導，丁瑩、朱江、喬宏主演。

情節
有錢仔鄭少川鏗意咗老千林夢娜，夢娜亦都鐘意少川，重破壞咗老千集團對少川嘅出千行動。夢娜坦白自己身分得到少川諒解，但係少川阿爸就畀錢個老千集團唔俾夢同少川見面。夢娜被禁錮，當夢娜係女嘅林伯器想放佢走，點知被人發現，最後好彩警察嚟到瓦解老千集團，夢娜亦得到少川阿爸接納。
朱世平

朱世平，香港基督教界別人士，曾經擔任沙田浸信會副主任牧師。

事件
佢曾經被黃衛雄指控喺教會對佢有打壓行為。

政治立場
有人認為朱世平嘅政治立場偏向親建制。
喺2011年12月，行政長官選舉委員會基督教界別入面，因為陸幸泉牧師被判提名無效，所以朱世平補上成為基督教選委。
而喺2017年香港行政長官選舉中，佢提名過曾俊華，但佢亦曾經批評過小圈子選舉太過「兒戲」。
周佛海

周佛海（1897年5月29號—1948年2月28號），湖南沅陵人。係中華民國嘅政治人、國民黨黨員同中共一大嘅代表。1924年佢加入國民黨後係蔣介石侍從室副主任、中央宣傳部長。喺抗日戰爭期間夾埋汪精衛等人組成日本扶持下嘅南京政府，歷任咗行政院副院長、財政部長、中政會秘書長、中儲行總裁、特務委員會主委同上海市長等。1945年日本投降，佢俾拉人之後喺監獄病死咗。
杏林綜合醫院

杏林綜合醫院，簡稱杏林醫院，係一間由黃森川設立，位於台灣台南嘅地區醫院，1975年（民國64年）開業，1993年（民國82年）6月1日因不實醫療記錄問題而停業。

電影
2020年臺灣電影《杏林醫院》，由林柏宏、太保、朱芷瑩、洪曉蕾主演。
分類學

分類學（粵音：fan1 leoi6 hok6）係一門關於分類同歸類嘅實踐同科學。分類學通常係講緊兩樣嘢：要建立一個基本嘅分類架構（分類系統）同埋將手上嘅事物分配到呢啲類別入便（分類）。
最初，分類學淨係指根據共同特徵去做生物分類。而家呢隻字詞已經有咗更廣泛嘅意思。可以用嚟分類任何嘅事物或者概念，以及指導呢類工作嘅原則。分類學一詞可以包含所有嘅分類系統，包括係用嚟整理物種、文件、影片嘅分類系統。
分類學其中一個功能係幫用家更容易摷到佢哋想要摷嘅嘢。呢點可以透過唔同方式實現，包括圖書館分類系統呀噉。

分層
分類學將分類單位稱為分類群（單數係「分類元」）。好多分類系統都係分層嘅。
2027年亞足協亞洲盃外圍賽

2027年亞足協亞洲盃外圍賽會係2023年10月12號至2026年3月31號期間進行，係決定2027年亞足協亞洲盃決賽週參賽嘅24個席位，前兩圈同時係2026年FIFA世界盃亞洲區外圍賽一部份。

A組
首場比賽將於2025年3月25號開始。 資料來源：AFC排名規則：排名準則

B組
首場比賽將於2025年3月25號開始。 資料來源：AFC排名規則：排名準則

C組
首場比賽將於2025年3月25號開始。 資料來源：AFC排名規則：排名準則

D組
首場比賽將於2025年3月25號開始。 資料來源：AFC排名規則：排名準則

E組
首場比賽將於2025年3月25號開始。 資料來源：AFC排名規則：排名準則

F組
首場比賽將於2025年3月25號開始。 資料來源：AFC排名規則：排名準則
2020武統台灣

2020武統台灣，係指中國全國政協委員、解放軍南京軍區前副司令員、退役中將王洪光，喺2016年底預言台灣喺2020年前就會被中國大陸以武力統一。呢個預言最終並無實現，反而成為咗一啲香港同台灣網民恥笑揶揄嘅目標言論。

預言內容
王洪光2016年12月17號喺《環球時報》2017年年會上面話，台灣喺2020年前就會被中國以武力統一，以中共軍隊而家嘅飛彈同埋長程火箭炮實力，根本唔需要發動兩棲登陸戰就能夠喺幾個鐘頭內炸毀衡山指揮所。佢又話，由於台獨勢力已經成為台灣主流民意，過多1、20年將會無人承認自己係中國人，加上台灣統派力量邊緣化，所以已經去到以武力或武力威脅統一台灣嘅時候。

各地媒體期間嘅反應
前中共中央黨校校刊《學習時報》副編審，後嚟定居美國嘅鄧聿文，喺新加坡《聯合早報》撰寫文章，指北京多年讓步無換嚟台灣民眾對北京嘅好感，武統只係時機問題，而2020年係中共『兩個一百年』奮鬥目標嘅第一個一百年，中共領導人具有武統動力。另外，到咗2020年中國理應完成咗本身軍改目標嘅大半，而要檢驗軍改效果，打一仗係最好嘅做法。

踏入期限前後嘅反應
由於去到2020年底，中國都無任何嘗試武力統一台灣嘅行動，呢番言論，一直以嚟引起咗唔少人嘅恥笑揶揄，當中包括香港台灣兩地嘅網民同埋台灣一啲政治人物。
台灣基進黨立委陳柏惟，喺社交媒體發表言論諷刺，話大家「要注意飛彈」，之後有網民回應話因為武漢肺炎疫情延期、改咗做線上武統、反問有邊次唔延期、話佢哋努力生火取暖中（當時因應中澳貿易爭議，中國禁止澳洲煤炭進口引致全中國唔少地方停電限電）唔得閒，同陳柏惟一唱一和。
台灣大型網絡社群PTT有唔少人揶揄係延期，又反問有邊次唔延期。
台灣網絡名人，律師林智群就笑稱「遺民淚盡綠塵裏，北望王師又一年」。
香港高登討論區嘅Facebook，喺2019年除夕進行過直播倒數，畫面寫上「陸退役中將王洪光：2020年前武統台灣」，「國務院通過上海2020年成國際金融中心」，「2020年實現全面建成小康社會」，後兩者左邊仲分別放咗一隻小熊維尼嘅卡通公仔，又叫網民投票中國究竟會唔會走數。
喺2020年12月30號，惡搞媒體眼球中央電視台節目《無話可說》，以「2020武統台灣宣告失敗」為標題揶揄，分析點解武統台灣失敗，更加搵人扮《環球時報》總編輯胡錫進（片內角色叫做胡藍進），又稱呼中共總書記習近平做「習維尼」，話佢笑死人。
武統臺灣

武統臺灣，中國共產黨同中華人民共和國政府最初於狹義上稱武力解放臺灣（即武力統一台灣、解放台灣、武統；台灣方面則稱之為攻台、犯台、侵台），係指中國人民解放軍以武力攻占臺灣嘅方面稱謂，完成中共統一中國嘅訴求，為中華人民共和國統戰嘅和戰兩手策略之一。
「解放台灣」一詞嘅出處，起源於新華社喺國共內戰時期嘅社論。呢個口號提出喺1949年3月15號所發表題為《中國人民一定要解放台灣》嘅文章。同年4月，解放軍越過長江。12月，中華民國政府撤往台灣。1950年，解放軍嘅登陸行動喺攻下海南島之後準備攻打台灣嘅時候，因為韓戰爆發而擱置。1956年，時任中國共產黨主席毛澤東首次提出和平解放臺灣，即係以“和平”方式統一台灣。過去台灣海峽兩岸長期處於軍事對峙狀態，有幾次台海危機發生。
1979年1月中華人民共和國國防部宣布金門炮戰正式結束，同時間全國人民代表大會常務委員會發布嘅《告臺灣同胞書》入面將中國嘅統一設定為「關係全民族前途」嘅重大任務，但冇設時間表，之後中華人民共和國政府嘅統一中國方針定調為「和平統一、一國兩制」，不承諾放棄使用武力。2019年，中國共產黨總書記習近平依據「和平統一、一國兩制」，提出堅持「一國兩制臺灣方案」，明確「不承諾放棄使用武力」。
2021年，時任中華民國總統蔡英文領導嘅中華民國政府就明確拒絕中共提出嘅「一國兩制臺灣方案」（即係台灣主權屬於中華人民共和國，成為好似香港同澳門咁嘅特別行政區），又譴責來自中國嘅軍事擴張和挑釁，堅守「不畏戰，不求戰」嘅原則，避免擦槍走火，以達到區域和平、安全、穩定嘅目標。
吳冰

吳冰（英文：Sabrina Ng，1996年11月1號—），稱號阿冰，係香港YouTuber、演員，亦係網上短片平台小薯茄嘅成員。

簡歷
吳冰讀大專時就讀香港知專設計學院電影及電視高級文憑，2017年畢業，之後憑住拍小薯茄嘅搞笑短片而開始畀網民認識。2019年佢拍ViuTV電視劇同樂隊 Dear Jane 嘅 MV。`

軼事
吳冰同香港商業電台DJ鍾雪瑩（鍾雪）好似樣，兩個人曾經一齊接受傳媒訪問。
部分香港網民認為吳冰同喺電影《賭俠》系列演獨眼龍大軍嘅演員程東好似樣，因而戲稱佢做「大軍」。
梁允瑜

梁允瑜（英文：Chloe Leung，1998年1月11號—）係香港無綫電視女藝員，2021年度香港小姐競選20強佳麗（1號）。

簡歷
梁允瑜喺香港城市大學市場營銷系畢業，做過模特兒。佢參選過2021年度香港小姐競選，喺20強止步。參選期間被播出用粗口鬧男友短片，因而被傳媒封佢做「粗口港姐」，到準決賽被淘汰後繼續講晦氣說話鬧爆無綫，但落選半年後最終選擇加入無綫電視。
米爾頓凱恩斯足球會

米爾頓凱恩斯足球會（英文：Milton Keynes Dons F.C.）係英格蘭苗頓堅斯一間職業足球球會，依家踢緊英格蘭乙組足球聯賽。
鄧美欣

鄧美欣（粵拼：dang6 mei5 jan1，英文：Venus Tang，1993年7月20號—）係香港女藝人，喺2018年度香港小姐競選入圍12強，同年入讀兩個月無綫電視藝員訓練班，之後加入無綫電視。

簡歷
鄧美欣於1993年7月20號喺香港出世，佢自細住香港南區，大學讀香港理工大學酒店及旅遊系。佢大學畢業後，做過酒店客戶服務主任。

電視劇（無綫電視）
呢個表唔完整，歡迎加料。
香港政府

香港政府（粵拼：hoeng1 gong2 zing3 fu2），係管治香港全域嘅政府。
1841年開始，原本只係包括英國統治下嘅香港島，1860年加入九龍半島，1898年加埋新界。1997年7月1號，中華人民共和國接管對香港嘅主權，政府變做香港特別行政區政府。因為香港管治架構響香港基本法同中英兩國移交協議之下，原有制度同人事保持不變，所以呢個特別行政區政府就睇成係香港政府嘅延續。因為中華人民共和國香港特別行政區政府呢個官方名實在太長，所以有時就簡化做香港特區政府，或者淨係叫特區政府。而民間都仍然叫香港特區政府做香港政府。
隨住香港特區政府喺近年越嚟越配合中國共產黨同中華人民共和國政府，亦開始有越嚟越多人叫香港特區政府做港共政權或者港共政府。
雖然政府呢個稱呼通常包括有行政、立法同埋司法部分，不過根據香港人習慣，香港特別行政區政府只係計行政呢部份。立法同司法係獨立響行政之外。
英國殖民地時期香港政府阿頭係香港總督，簡稱港督。而香港主權移交之後，阿頭就變成香港特別行政區行政長官，或者叫香港特別行政區行政首長，簡稱特首。

史
香港未畀英國統治之前，呢個地方係無自己嘅政府，管治都係東莞縣、寶安縣或新安縣之下。大清割讓香港各地之時，原本係新安縣地。

初期
一八四一年一月廿五或廿六號，大清境內嘅英國人，憑穿鼻草約登陸香港島，升旗宣佈成立香港殖民地，香港開埠。無耐亦發文宣告管治方法。

政權移交前後
自1997年7月1號開始，新政府受人指責，傾向以「製造共識」嘅方法去處理突發事故或難解決嘅問題，從而解決問題或從罪責中卸膊。因此，特區政府畀泛民主派起咗花名叫「特衰政府」。
大力情人

《大力情人》（英文：Force of Love）係香港MakerVille製作嘅真人騷節目，由呂珮琳、陳鎮亨同溫湯馬仕主持，2025年2月10號到28號逢禮拜一到五22:30－23:00喺香港電視娛樂ViuTV播出。節目搵嚟四對同運動方面有關嘅情侶去進行一連串嘅體能考驗，最後贏咗比賽嗰對情侶會得到獎金。

軼事
節目入面其中三對情侶參加者（陳張敏、方泳琳、梁愷傑、李綺雯、吳景聰、陸雪恩）亦喺《晚吹 - Chat KP》第15同16集做「趣友」同主持彭秀慧互動。
羅哲琛

羅哲琛（英文：Jason Law，2004年9月21號—）係香港鐵路愛好者，2021年因為喺屯馬綫通車嗰陣接受傳媒訪問唱出自己改編嘅歌《屯馬開通真的很興奮》而出名，跟住開始做YouTuber。

簡歷
2021年6月27號屯馬綫全線通車，無綫新聞喺宋皇臺站採訪搭頭班車嘅人，搵咗羅哲琛受訪（電視台顯示佢個稱呼做「羅先生/羅同學」），佢喺鏡頭前面調寄《綠袖子》唱咗一句「屯馬開通真的很興奮」而引起廣泛迴響。佢亦有自己嘅YouTube個人頻道。
到第二年東鐵綫過海段通車嗰陣，港鐵公司受呢件事啟發，再用《綠袖子》做旋律製作宣傳MV《東鐵過海真的很興奮》，由羽毛球手謝影雪、藝人李司棋、歌手鄭融合唱，更搵返羅哲琛本尊壓軸獻唱。5月15號東鐵綫過海段頭班車喺會展站開出，羅哲琛亦有現身同接受傳媒訪問。
2022年7月文憑試放榜，羅哲琛亦被傳媒追訪，報道佢去香港樹仁大學及香港恒生大學報讀新聞與傳播學系獲取錄。宜家讀緊香港恒生大學。
根據佢嘅衣着打扮同埋言行舉止，可以確定羅哲琛患有自閉症類群障礙。
華拉萊火山

華拉萊火山（Hualālai）係美國夏威夷嘅夏威夷島五座火山其中一座，高2,521米。
默克爾

安格拉默克爾（德文：Angela Merkel，1954年7月17號—），通稱默克爾，係德國政治人，2005年到2021年做過德國總理，既係德國頭一位女總理，亦係德國統一後頭一位出身東德地區嘅人做總理。
默克爾喺1954年7月17號響漢堡出世，阿爸係牧師，默克爾細個嗰陣住響東德，東德有咗民選政府之後，佢做過東德政府嘅發言人。東西德統一咗之後，默克爾加入咗德國基督教民主聯盟，2005年做德國總理。
默克爾有量子化學嘅博士學位。
2008年烏克蘭想加入北約，但係默克爾驚影響同俄羅斯嘅關係，於是就反對烏克蘭加入北約，就算去到2022年俄羅斯入侵烏克蘭之後，默克爾仍然認為當年佢咁做係冇錯嘅。

批評
美國政治學者法蘭西斯·福山喺2016年接受英國媒體採訪嗰陣話默克爾響歐洲事務度淨係掛住德國民意，搞到民粹主義響歐洲滋長。福山話對於歐洲嚟講，民粹主義嘅興起仲危險過伊斯蘭國。
2017年1月，候任美國總統特朗普話默克爾響接收難民政策度犯咗「災難性錯誤」。
2019年6月，做緊俄羅斯總統嘅普京話默克爾畀德國接收當中大多數係為咗逃離敘利亞內戰嘅過百萬難民係重大錯誤。
喺2022年俄羅斯入侵烏克蘭之後，有啲人質疑默克爾任內嘅對俄政策係咪實際上弱化咗德國同歐洲。有人話佢令到歐洲響能源上越嚟越倚賴俄羅斯，就算俄羅斯喺2014年吞併咗克里米亞，默克爾仲係畀北溪2號天然氣管道項目去起，同埋喺佢任內唔重視德國嘅國防建設，仲有係似乎誤判咗俄羅斯總統普京嘅野心。烏克蘭總統澤連斯基話默克爾響2008年嗰陣唔畀烏克蘭加入北約，先至搞到有布查屠殺發生。
拿破崙定理

拿破崙定理係法國軍事家拿破崙意外發現嘅，同三角形有關嘅數學定理。內容係話任意畫一個三角形，再利用呢個三角形嘅每條邊全部向外或者全部向內畫出等邊三角形，搵到呢三個三角形嘅中心，將佢哋用線連埋一齊，會有一個新嘅三角形；呢個三角形會係一個等邊三角形。呢個等邊三角形就叫做拿破崙三角形。
保西奴-華實斯定理

保西奴-華實斯定理（Bolzano-Weierstrass Theorem）係一條嗚數學分析同拓樸學上面都係一條極重要嘅定理。佢係利用到增減數列同子數列嘅關係而形成。
個名源自兩個十九世紀數學家Bernard Bolzano同埋Karl Weierstrass，1817年首先由前者證明。

增減子數列存在定理
增減數列同子數列嘅關係，就係每一個數列入面都會有一條子數列同時佢係一條增減數列。
證明：
假設數列入面第項係最高點，即係話第項會係數列入面數值最高嗰一個項，之後無一個項係高過佢，即係。
即係話，一條數列係遞減數列嘅話，每一點都係最高點。相反，每一點都唔係最高點。
數列只可以分成有無限咁多個最高點，或者得有限咁多個最高點，兩類。
第一類；假設數列係有無限咁多最高點，咁只要揀曬佢嘅最高點出黎，就得出由此，可以得出一條遞減嘅子數列。
第二類；假設數列係得有限個最高點，咁首先搵曬佢嘅最高點出嚟，將所有最高點之後嘅一個項叫做。
因為唔係最高點，所以之後一定會有一項係大過佢，叫佢做，咁即係。
因為唔係最高點，所以之後一定會有一項係大過佢，叫佢做，咁姐係。
如此類推，就會得出一個增長嘅子數列。

保西奴-華實斯定理
一個被綁定嘅實數列一定會有一個子數列係趨向一點。

證明一
因為增減子數列存在定理，所以數列一定會有一條增減子數列。
假設左數列係被綁定，因此佢嘅增減子數列都一定係被綁定。
利用增減趨向定理，咁呢條增減子數列一定趨向一點。

證明二
需要利用套間證明。
因為數列係被綁定，咁佢一定有一個最小上界限同最大下界限，即係同埋。
將同組成一個間距。
將，然後將斬開兩等分，即係同。而將大過一嘅項數分開做，咁明顯，其中一面或者係有無限咁多點。假設係有無限咁多點，
將定義為入面項數最細嗰一項。即係入面有，咁。
將，之後再將斬開兩等分，即係同。而再將嘅數分開，同樣原理，咁其中一面或者係有無限咁多點。假設係有無限咁多點，
將定義為入面項數最細嗰一項。
如似類推，就會有一個套間，。而同時，佢嘅子數列都會有項係喺第嘅間距入面。姐係。
同時，因為每次都將個間距等分兩份，所以間距嘅長度就會係。
利用套間定理，得知有一個點係喺所有嘅間距入面，即係。
因為同都係喺入面，所以可以知道因為變到好大嘅時候，可變成任意嘅數。
所以，。

推論
如果一條數列係被綁定，而佢嘅所有子數列都係趨向一點，咁呢條數列係趨向同一點。
中共中央港澳工作辦公室

中共中央港澳工作辦公室，簡稱中央港澳辦，係中國共產黨中央委員會嘅辦事機構，負責協助中共中央總書記同中央港澳工作領導小組處理香港同澳門事務。之前係中華人民共和國國務院嘅辦事機構，自2023年開始改為中共中央直屬機構，但對外保留「國務院港澳事務辦公室」嘅空殼牌子。

主要職能
貫徹執行「一國兩制」方針同中共中央對香港、澳門嘅政策規定，執行香港特別行政區基本法、澳門特別行政區基本法。
了解香港、澳門嘅有關情況，提出政策建議。
負責同香港、澳門特別行政區政府嘅有關工作聯繫。
承辦中共中央交辦嘅同香港、澳門有關嘅法律事宜，就基本法實施涉及嘅相關法律問題研究提出意見。
負責指導同管理內地與香港、澳門因公往來嘅有關事務，協同有關部門同地方推動與香港、澳門喺經濟、科技、文化等領域嘅交流與合作。
參與擬訂對駐香港、澳門中資機構有關管理嘅政策，參與內地企業同中資機構喺香港、澳門嘅有關協調工作。
對中央駐香港、澳門機構提出嘅有關事宜提供意見、建議同工作協助。
承辦中共中央交辦嘅其他事項。

內設機構
中共中央港澳工作辦公室設有7個內設機構（正司局級）
秘書行政司：負責機關文電、機要、檔案同安全保密、信訪工作；負責機關財務、基建工作。
綜合司：承辦中央對港澳重要政策落實嘅督促檢查工作並協調解決執行中嘅有關具體問題。
政研司：了解同研究香港、澳門政治經濟社會發展情況同重要動態，起草有關重要文稿。
聯絡司：承辦內地與香港、澳門特別行政區政府聯繫嘅有關事務；承擔內地公務人員因公赴港澳嘅審核、審批同證件嘅簽發、管理工作；依法管理港澳喺內地新聞機構同記者事務；辦理中央政府駐港澳機構提出嘅有關事宜；承辦新聞發佈工作。
交流司：了解香港、澳門經濟、科技、文化等領域嘅有關情況，協同有關部門同地方擬訂交流同合作嘅政策同措施，參與擬訂內地派駐香港、澳門中資機構有關政策；參與重大交流合作事項嘅協調工作；承辦內地與香港、澳門民間交往嘅有關審核管理工作。
法律司：宣傳香港特別行政區基本法、澳門特別行政區基本法，研究基本法實施中涉及嘅有關法律問題;承辦與香港、澳門特別行政區法律機構嘅往來事務；協同有關部門辦理涉港澳司法協助事宜。
機關黨委（人事司）：負責機關同直屬單位嘅黨群工作。人事司承擔機關同直屬單位人事管理同機構編制工作；負責機關離退休幹部工作。
謝珊珊

謝珊珊（英文名：Yetta, Shan-shan TSE，1986年11月25號—）係前香港無綫電視藝員，第20期無綫電視藝員訓練班畢業藝人，同屆畢業藝人重有謝兆韵、黃卓慧同孫慧雪。

簡介
謝珊珊曾就讀香港真光書院。入行後就做綜藝節目《美女廚房》個助手「粥」。佢亦係虔誠基督徒。佢本來想做兒童節目主持，而家就想第日開一間福音咖啡室，向顧客傳福音同上演話劇。依家喺Facebook專頁Cheers OPPA拍片做幕前。